Bylmoorde-saak: ‘Stres kan tot aanvalle lei’James Butler (Foto: Courtney Africa/ANA) ŉ Neuroloog het getuig dat aansittery (voorgee dat jy ŉ siekte het) só onwaarskynlik is, dat dit verwerp kan word in die geval van die 23-jarige Henri van Breda se moordsaak. Dr. James Butler, getuie vir die verdediging, het Dinsdag vir ŉ tweede dag getuig dat Van Breda ongetwyfeld ŉ epileptiese aanval gehad het die aand in Januarie 2015 toe sy ouers en broer vermoor en sy suster ernstig beseer is in hul huis in Stellenbosch. Hy het aan die hof gesê ŉ foto wat ná die moorde van Van Breda geneem is, wys dat hy ŉ glips gehad het en daar was baie urine voor- en agterop sy kortbroek. “Hy het gesê hy was nie daarvan bewus dat hy ŉ glips gehad het voor hy sy geheue verloor het nie. Dit veronderstel dat die urinêre inkontinensie plaasgevind het tydens die periode van geheueverlies; die twee uur en veertig minute.” Butler het aan die hof gesê die inkontinensie kom gereeld voor tydens ŉ epileptiese toeval, maar regter Siraj Desai het daarop gewys dat dit moontlik ook kon plaasvind weens die gebeure van daardie aand. Butler het gesê Van Breda sou ŉ gewysigde toestand van bewussyn beleef het ná die epileptiese aanval en “sy brein sou nie goed gewerk het nie”, wat ook ŉ verklaring kan wees waarom Van Breda kalm was toe hy die paramedici gekontak het. “Mense is stadig en traag. Hy het vir my gesê hy het gedisoriënteerd gevoel. Hy het gesê hy kan nie alles onthou nie en hy het stadigaan verbeter.” Butler het aan die hof gesê dié toestand kan soms ure en soms dae lank duur. Volgens hom kan drie faktore bydra tot ŉ hoër risiko vir ŉ toeval dié aand: ŉ gebrek aan slaap, te veel alkohol en uitermatige stres. “Dit kan alles tot ŉ toeval lei.” Van Breda het beweer hy en sy pa het vroeër die aand ŉ bottel wyn gedeel. Butler het tydens kruisondervraging toegegee dat daar geen mediese bewyse is ná ŉ toeval nie. Senior staatsaanklaer Susan Galloway het gesê Butler sou die inligting moes glo wat Van Breda vir hom gegee het. Van Breda sou boonop ook maklik epilepsie op Google kon opsoek om meer te lees oor die simptome van die toestand. Van Breda voer aan ŉ aanvaller, gewapen met ŉ mes en ŉ byl, het die aanvalle uitgevoer. Hy het in sy pleitverduideliking gesê hy het, toe hy die aanvaller agternagesit het, gestruikel en by die trappe afgeval. “Ek weet nie waarom ek geval het nie, maar ek het nogal seer geval.” Ná die aanvaller gevlug het, het hy sy meisie probeer bel, maar nie reggekom nie. Hy het daarna weer by die trappe opgegaan en kon sy hoor Rudi in die slaapkamer hoor. Hy het ook sy sussie Marli sien beweeg. “Ek het daarna my bewussyn verloor. Ek weet nie of dit weens skok was of die beserings wat ek opgedoen het toe ek geval het, of ŉ kombinasie van die twee nie.” Butler het aan die hof gesê die tydperk van twee uur en veertig minute wat verloop het, en Van Breda aanvoer hy sy bewussyn verloor het voor hy die nooddienste gekontak het, is nie net geheueverlies nie. “Vir hom om twee uur en veertig minute daar te lê, beteken dis meer as net geheueverlies. Dit is moontlik dat dit ŉ epileptiese aanval was van twee minute, en daarna die alternatiewe bewussynstoestand. Of dit was moontlik ŉ lang toeval van veertig minute en daarna die alternatiewe bewussynstoestand.” Die hofsaak is twee weke gelede onderbreek toe die hof gehoor het die beskuldigde het op 8 November ŉ epileptiese aanval gehad. Hy was die naweek in die hospitaal en het ŉ reeks toetse ondergaan en is gediagnoseer met jeug- miokloniese epilepsie. Lees alle vorige berigte oor Henri van Breda op Maroela Media.